สุขสำราญนิทราคลินิก รักษาอาการปวดเรื้อรังและนอนไม่หลับ เน้นการรักษาแบบองค์รวมครบวงจรในที่เดียว
นายแพทย์ธงชัย เลิศวิไลรัตนพงศ์ อธิบดีกรมการแพทย์แผนไทยและการแพทย์ทางเลือก กล่าวว่า จากการเปิดให้บริการคลินิกกัญชาทางการแพทย์แผนไทย ตั้งแต่ปี 2562 พบปัญหาสำคัญที่ผู้ป่วยมาเข้ารับบริการส่วนใหญ่เป็นกลุ่มผู้ป่วยที่มีอาการปวดเรื้อรัง ทั้งจากโรคมะเร็งและไม่ใช่จากโรคมะเร็ง รวมถึงการนอนไม่หลับ มารับบริการ 26,693 ราย เพื่อยกระดับการรักษาผู้ป่วยในกลุ่มนี้ โรงพยาบาลการแพทย์แผนไทยและการแพทย์ผสมผสาน (ยศเส) จึงจัดตั้งสุขสำราญนิทราคลินิก คลินิกรักษาอาการปวดเรื้อรังและนอนไม่หลับด้วยการแพทย์แผนไทยและการแพทย์ผสมผสานครบวงจร ให้บริการดูแลรักษาผู้ป่วยตามแนวเวชปฏิบัติการรักษาอาการปวดเรื้อรังและนอนไม่หลับด้วยศาสตร์การแพทย์แผนไทยและการแพทย์ผสมผสานในการดูแลรักษาผู้ป่วยที่มีอาการปวดที่มีระยะเวลาต่อเนื่องมากกว่า 3 เดือน ตั้งแต่ผู้ป่วยที่มีอาการปวดในระดับยอมรับได้ จนถึงระดับปวดมาก รวมถึงผู้ป่วยที่มีอาการนอนไม่หลับ ทำให้สุขลักษณะการนอนไม่ดี สำหรับขั้นตอนการเข้ารับบริการคลินิกดังกล่าว จะมีบุคลากรทางการแพทย์ให้บริการ ประกอบด้วย แพทย์แผนไทย แพทย์แผนไทยประยุกต์ แพทย์แผนปัจจุบัน และแพทย์แผนจีน ร่วมวินิจฉัย ร่วมวิเคราะห์แนวทางในการรักษาผู้ป่วยแต่ละราย ในส่วนแนวทางการรักษาอาการปวดเรื้อรังและนอนไม่หลับด้วยการแพทย์แผนไทยและการแพทย์ผสมผสาน สามารถแบ่งออกเป็น 2 ประเภทคือ การรักษาอาการปวดเรื้อรังและนอนไม่หลับด้วยการแพทย์แผนไทยและการแพทย์ผสมผสานแบบใช้ยา โดยจะจ่ายยาในการรักษาผู้ป่วยด้วยตำรับแผนไทยและยาสมุนไพร รวมถึงตำรับยาที่มีกัญชาปรุงผสมในบัญชียาหลักแห่งชาติ การรักษาอาการปวดเรื้อรังและนอนไม่หลับด้วยการแพทย์แผนไทยและการแพทย์ผสมผสานแบบไม่ใช้ยา เช่น การนวดรักษา ประคบสมุนไพร การพอกยาสมุนไพร การแช่สมุนไพร การกักน้ำมัน การอบสมุนไพร การฝังเข็มโดยแพทย์แผนจีน และการใช้หลักธรรมานามัย เป็นต้น สำหรับผู้ประสงค์จะเข้ารับบริการสุขสำราญนิทราคลินิก สามารถติดต่อได้ที่ โรงพยาบาลการแพทย์แผนไทยและการแพทย์ผสมผสาน (ยศเส) โทร 02-2243262, 02-2248820 เปิดให้บริการทุกวันอังคาร เเละวันพฤหัสบดี เวลา 08.30 น.-16.30 น.